Mads Vinding
Mads Vinding, f. 7.12.1948, dansk jazzbassist. Mads Vinding blev professionel musiker som 16-årig og var en periode husbassist i Jazzhus Montmartre i København.
Hans virtuose og prægnante spillestil på både kontrabas og elbas har gjort ham efterspurgt som både solist og ensemblemusiker, både herhjemme og i udlandet. Han har spillet med en stor del af jazzens mest fremtrædende musikere og været medlem af bl.a. Istanbul Express, Earnie Wilkins' Almost Big Band, Radioens Big Band og Thomas Clausens Trio (1987-96).
I 1997 dannede han Mads Vinding Trio med trommeslageren Alex Riel og den italienske pianist Enrico Pieranunzi (f. 1949), der i 1999 blev afløst af Carsten Dahl (f. 1967). Trioen har indspillet en lang række cd'er, også med variationer i besætningen.
Mads Vinding har tillige spillet i andre musikalske sammenhæng af eksperimenterende karakter, og han har modtaget mange priser som fx Ben Webster Prisen (i 1982) og Dansk Musiker Forbunds Hæderspris (i 2008).